Mi ngueje e Juan cꞌü o mapjü a cjanu.
O ma cja ndajyadü o ma jichi cꞌo nte cja ndeje.
O zopjüji o xipjiji:
―Ra nzhogü in müꞌbüji,
rí jiji,
ngue cꞌua Mizhocjimi ra perdonao in nzhubügueji,
eñe.
Texe cꞌo mi cãrã a Judea ꞌñe cja cꞌe jñiñi a Jerusalén o möji cja cꞌe ndajyadü o ma dyäräji cꞌo mi mama e Juan.
O mamaji cꞌo na sꞌo cꞌo mi cjaji.
Nucꞌua e Juan o jichiji cja cꞌe ndare cꞌü ni chjũ a Jordán.
E Juan mi jeꞌe ꞌna bitu cꞌü vi tꞌätꞌä o̱ xi o camello,
y mi nzüntꞌü ꞌnaja xipjadü.
Mi saꞌa cꞌo mi nza cja o tꞌünxü ꞌñe mi si o õtꞌapjü ngüjnü.
O mama a cjava e Juan o xipji cꞌo nte:
―Ra ẽjẽ ꞌnaja bëzo cꞌü me pjëzhi na nojo;
nutscö rí menutjogö que na ngueje ꞌna mbëpji.
Bübü o mbëpji cꞌo o̱ cjaja cꞌü nu lamu,
xäpcäji o̱ correa cja o̱ tjĩza cꞌü nu lamu ga mbösꞌü.
Nutscö,
dya pje pjëtscö rá pjöscꞌö a cjanu nu cꞌü va ẽjẽ.
Nutscö rí jichi co ndeje yo nte.
Pero nu cꞌü cja va ẽjẽ,
ꞌma rí ꞌñenchꞌe in müꞌbüji angueze,
nucꞌü,
ra dyaꞌcꞌüji o̱ Espíritu Mizhocjimi cꞌü.
E Jesús ma bübü a Nazaret cꞌü tsja a Galilea.
O ẽ ꞌna nu pa,
o mbedye o ma nu ja ma bübü e Juan.
E Juan o jichi cja cꞌe ndare a Jordán.
Nucꞌua e Jesús,
ꞌma o mbesꞌe cja cꞌe ndeje o jñanda cꞌua o xogü a jensꞌe.
Xo o jñanda ma sjöbü o̱ Espíritu Mizhocjimi nza cja ꞌna mbaro,
ma ẽ ndägä a xesꞌe angueze.
O dyäräji cꞌua ꞌnaja cꞌü o ña a jensꞌe o mama:
―Ngueꞌtscꞌe ín Chꞌitscꞌö,
me rí sꞌiyatsꞌü,
me rí mäꞌcꞌägö.